Predkladacia správa 

	Návrh na udelenie štátneho súhlasu sa predkladá v súlade s Programovým vyhlásením vlády Slovenskej republiky, v ktorom sa uvádza, že „Za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl.“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Vysoká škola zdravotníctva a sociálnej práce sv. Alžbety v Bratislave, n. o. v súlade s § 47 zákona o vysokých školách podala na ministerstvo školstva v roku 2002 právnická osoba Vysoká škola zdravotníctva a sociálnej práce sv. Alžbety v Bratislave, n. o. Bratislava, ktorá má právnu formu neziskovej organizácie. 

	Akreditačná komisia v súlade so zákonom posúdila žiadosť, súhlasí s udelením štátneho súhlasu a zároveň uviedla, že uvedená súkromná vysoká škola je spôsobilá poskytovať príslušné študijné programy v externej forme štúdia v príslušných zdravotníckych študijných odboroch zdravotníckeho zamerania a sociálnej práce. 

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách, navrhuje ministerstvo školstva vláde udeliť štátny súhlas právnickej osobe Vysoká škola zdravotníctva a sociálnej práce sv. Alžbety v Bratislave, n. o., aby uvedená právnická osoba bola oprávnená pôsobiť ako súkromná vysoká škola s názvom Vysoká škola zdravotníctva a sociálnej práce sv. Alžbety v Bratislave, n. o. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné práva a zaregistruje príslušné vnútorné predpisy.

	Zriadenie tejto súkromnej vysokej školy je užitočné, lebo umožní rozšírenie poskytovania vysokoškolského vzdelávania v študijných programoch zdravotníckeho zamerania v súlade s príslušnými smernicami Európskej únie a v študijných programoch sociálneho zamerania, vytvorí podmienky na napĺňanie spoločenskej potreby zdravotníckych pracovníkov, a pritom si nevyžaduje finančné prostriedky zo štátneho rozpočtu na ich vzdelávanie. Externé štúdium v bakalárskom študijnom programe v študijnom odbore ošetrovateľstvo zahŕňa najmä možnosti doplnenia si úplného stredného odborného vzdelania vysokoškolským vzdelaním zdravotným sestrám so zdravotníckou praxou.  
   
Návrh na udelenie štátneho súhlasu nemá dosah na štátny rozpočet, lebo uvedená súkromná vysoká škola zabezpečuje svoju činnosť z vlastných prostriedkov a nepožaduje dotácie zo štátneho rozpočtu podľa § 91 ods. 2 zákona o vysokých školách. Má pozitívny vplyv na zamestnanosť, lebo zamestná niekoľko technicko-hospodárskych pracovníkov potrebných na chod tejto súkromnej vysokej školy a postupne aj nových vysokoškolských učiteľov.  
Návrh na udelenie štátneho súhlasu prešiel medzirezortným pripomienkovým konaním a všetky akceptované oprávnené pripomienky boli zapracované. Návrh na udelenie štátneho súhlasu sa predkladá bez rozporov.  
Návrh na udelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.